FN's 17 verdensmål er ikke bare nogle højtflyvende internationale tanker om at redde jorden. En ny undersøgelse viser, at verdensmålene stiger i værdi. En nordjysk virksomhed har på egen pengepung mærket  at verdensmålene får mere fokus. Det kostede en millionordre, at de ikke opfyldte verdensmålene. - Jeg havde det da ad Pommern til. Det er jo ikke rart, at tabe en stor sag, når man ved, at det produkt man har, det var de helt vilde for. Men det er lige meget, hvis bæredygtigheden ikke er på plads, så kommer man ikke i betragtning, når man snakker store selskaber, forklarer indehaver af ThermIT i Hjørring Ivan Lindgren Hansen til TV2 Nord. Mange har ambitioner - få har planer I dag er han og virksomheden blevet klogere, efter de i 2019 tabte en millionordre. Mangel på konkret plan for, hvordan Thermit arbejdede efter FNs 17 verdensmål, var afgørende for, at Hjørringvirksomheden tabte kampen om et stort udbud. - Man lærer altså af det. Den sad lige i øjet. Det gjorde virkelig ondt, og det var slet ikke sjovt, påpeger Ivan Lingren Hansen. En ny nordjysk undersøgelse, lavet af Professionshøjskolen UCN, viser, at 60% af nordjyske virksomheder har truffet en beslutning om at bidrage til at opfylde FN's Verdensmål, men kun en fjerdedel af dem havde en konkret plan for hvordan. - Vi kunne godt tænke os, at de nordjyske virksomheder blev lidt skarpere til tidligt i processen, at se på, hvad er det, de kan, og hvad er det, de bidrager til, for så tror jeg også, de kommer forrest i køen, når der skal uddeles ordre, siger lektor ved Proffesionshøjskolen UCN Steffen Helledie. Verdensmål indikerer ambition og retning Undersøgelsen viser, at FN's 17 verdensmål er vigtige for at få ordrebogen fyldt op i fremtiden. Det er da også studerende fra Professionshøjskolen UCN, der har hjulpet Thermit med en ny bæredygtighedsprofil. - Verdensmålene er på mange måder et værktøj til at fortælle, hvad det er, vi gerne vil som virksomhed, og hvad retning vil vi gerne bevæge os i, og så er der gode penge i det, fortæller Steffen Helledie. Han bliver suppleret af indehaveren af ThermIT i Hjørring: - Vi havde snakket meget bæredygtighed, men jeg havde ikke skænket det en tanke, at få det dokumenteret korrekt, og sat det i system, og få det placeret på vores webportal og alle de her steder, hvor det er aktuelt. Kan hjælpe til besparelser Thermit i Hjørring var ikke med på verdensmålene. Det er de nu, og det bliver de ved med. - Det er vigtigt, at vi kan dokumentere over for kunderne, at vi går rigtig meget efter det her, og jeg tror også på, at vi selv kan spare noget i produktionen, hvis vi går efter de her verdensmål, siger Ivan Lindgren Hansen til TV2 Nord Professionshøjskolen UCN fortæller, at undersøgelsen om verdensmålene blev lavet inden udbruddet af Covid 19, og at de mener, at målene stadig er lige relevante.

Referat:
Produktet kan være nok så godt hvis ikke virksomheden har styr på FN's verdensmål. Det oplevede en virksomhed fra Hjørring, da en millionordre pludselig forsvandt.